b'\n_START_ARTICLE_\nArabien\xe2\x80\x93Israelin konflikti\n_START_SECTION_\nKonfliktin alku\n_START_PARAGRAPH_\nSuurin osa juutalaisista, jotka olivat jo antiikin aikana jakautuneet ymp\xc3\xa4ri maailman diasporaan, pit\xc3\xa4\xc3\xa4 nykyist\xc3\xa4 Israelin ja Palestiinan aluetta ja erityisesti Jerusalemia erityisess\xc3\xa4 arvossa niiden uskonnollisen ja historiallisen merkityksen vuoksi. Siksi kautta aikojen juutalaisia on hakeutunut asumaan niille tienoille. Alueen v\xc3\xa4est\xc3\xb6n p\xc3\xa4\xc3\xa4osa on kuitenkin modernin historian ajan ennen toista maailmansotaa ollut islaminuskoisia arabeja._NEWLINE_1900-luvulla juutalainen muuttoliike alueelle voimistui sionismin my\xc3\xb6t\xc3\xa4. Alueen ensin ottomaaniset ja sitten brittil\xc3\xa4iset hallitsijat pyrkiv\xc3\xa4t vaihtelevasti kontrolloimaan muuttoliikett\xc3\xa4, mutta eiv\xc3\xa4t pystyneet est\xc3\xa4m\xc3\xa4\xc3\xa4n j\xc3\xa4nnitteiden syntymist\xc3\xa4 juutalaisten ja arabien v\xc3\xa4lille. N\xc3\xa4ihin j\xc3\xa4nnitteisiin sekoittuivat kolonialismin vastaiset paineet ja alueen ihmisten itsehallintovaatimukset._NEWLINE_Vuonna 1945 p\xc3\xa4\xc3\xa4ttyneen toisen maailmansodan aikana juutalaiset kohtasivat vainoa ja h\xc3\xa4vityst\xc3\xa4 natsien k\xc3\xa4siss\xc3\xa4 ymp\xc3\xa4ri Eurooppaa. T\xc3\xa4m\xc3\xa4 voimisti juutalaisten haluja ja vaatimuksia oman kotimaan saamiseksi sek\xc3\xa4 my\xc3\xb6s vastakaikua n\xc3\xa4ille vaatimuksille. Toisaalta sodan j\xc3\xa4lkeen siirtomaavallat alkoivat vet\xc3\xa4yty\xc3\xa4 merentakaisilta alueiltaan ja britit ilmoittivat aikomuksekseen antaa Palestiinalle itsehallinnon._NEWLINE_Voimistuneen muuttoliikkeen ja l\xc3\xa4hestyv\xc3\xa4n itsen\xc3\xa4istymisen seurauksena arabien ja juutalaisten v\xc3\xa4linen konflikti kuitenkin k\xc3\xa4rjistyi niin voimakkaasti, ettei yhteinen hallinto vaikuttanut mahdolliselta. Niinp\xc3\xa4 YK p\xc3\xa4\xc3\xa4tyi 1948 suunnitelmaan, jonka mukaan brittien vet\xc3\xa4ydytty\xc3\xa4 Palestiinan alue jaettaisiin arabien ja juutalaisten hallitsemiin erillisiin valtioihin tavalla, joka suurin piirtein noudatteli alueen silloista v\xc3\xa4est\xc3\xb6rakennetta._NEWLINE_Alueen juutalaisten hallinto hyv\xc3\xa4ksyi YK:n suunnitelman, arabien ei, samoin kuin ei yksik\xc3\xa4\xc3\xa4n arabimaa. Israel julistautui itsen\xc3\xa4iseksi ja arabimaat kokosivat laajan liittokunnan Israelia vastaan: Egypti, Libanon, Syyria, Transjordania sek\xc3\xa4 Irak julistivat sodan Israelille. Syttyi Israelin itsen\xc3\xa4isyyssota, tai kuten sit\xc3\xa4 arabiaksi nimitet\xc3\xa4\xc3\xa4n, katastrofi (nakba, \xd8\xa7\xd9\x84\xd9\x86\xd9\x83\xd8\xa8\xd8\xa9) ja Palestiinan pakolaisuus.\n_START_SECTION_\nSyit\xc3\xa4 konfliktin jatkumiseen\n_START_PARAGRAPH_\nMonesti arabien ja Israelin konflikti n\xc3\xa4hd\xc3\xa4\xc3\xa4n islamin ja juutalaisuuden taisteluna. Toisten mielest\xc3\xa4 uskonto on vasta toissijainen, mutta konfliktia kiihdytt\xc3\xa4v\xc3\xa4 tekij\xc3\xa4._NEWLINE_Juutalainen Israel ja islaminuskoiset arabit kiistelev\xc3\xa4t muun muassa pyhist\xc3\xa4 paikoista. N\xc3\xa4in ollen monet arabit haluavat tuhota Israelin. Toisaalta Israelin uskonnollisessa \xc3\xa4\xc3\xa4rioikeistossa on liikkeit\xc3\xa4, joiden mielest\xc3\xa4 sek\xc3\xa4 L\xc3\xa4nsiranta ett\xc3\xa4 Gaza tulisi liitt\xc3\xa4\xc3\xa4 Israeliin ja muodostaa uudestaan "Daavidin Israel". Jerusalem on sek\xc3\xa4 juutalaisten, kristittyjen ett\xc3\xa4 muslimien pyh\xc3\xa4 kaupunki. N\xc3\xa4in ollen sek\xc3\xa4 arabit ett\xc3\xa4 Israel ovat vaatineet Jerusalemia tai ainakin osaa siit\xc3\xa4 itselleen. Molempia osapuolia tyydytt\xc3\xa4v\xc3\xa4\xc3\xa4n jakoon ei ole p\xc3\xa4\xc3\xa4sty._NEWLINE_Toinen syy konfliktin jatkumiseen on my\xc3\xb6s erilaisten kansojen taistelu alueen resursseista kuten viljellyst\xc3\xa4 maasta ja vedest\xc3\xa4. Palestiinalaiset haluavat lopettaa alueensa miehityksen ja perustaa L\xc3\xa4nsirannalle ja Gazaan oman valtionsa. Kun Israel perusti siirtokuntia Golanille, Gazaan ja L\xc3\xa4nsirannalle, se valtasi arabeilta maata vastoin YK:n julkilausumia. Israeliin muuttaa jatkuvasti juutalaisia, ja palestiinalaisten v\xc3\xa4est\xc3\xb6nkasvu on nopeaa. Vesi on L\xc3\xa4hi-id\xc3\xa4ss\xc3\xa4 niukka luonnonvara, mik\xc3\xa4 lis\xc3\xa4\xc3\xa4 Israelin halua pit\xc3\xa4\xc3\xa4 L\xc3\xa4nsirannan tietyt alueet hallinnassaan. Golan hiert\xc3\xa4\xc3\xa4 Israelin ja terrorismia tukevan Syyrian v\xc3\xa4lej\xc3\xa4. Kauempana oleva Iran taas tukee Syyriaa. N\xc3\xa4in konflikti pysyy laajana, mik\xc3\xa4 vaikeuttaa sen ratkaisua._NEWLINE_Konfliktia vaikeuttavat molemmin puolin poliittiset \xc3\xa4\xc3\xa4riliikkeet. Ne ovat vakava uhka Israelin turvallisuudelle, mutta ne saattavat olla pahoissakin riidoissa my\xc3\xb6s kesken\xc3\xa4\xc3\xa4n. Esimerkiksi Gazan aluetta hallitseva Hamas on riidoissa maltillisen Fatahin kanssa. Hamasin tavoitteena on viel\xc3\xa4kin Israelin tuhoaminen. Israel ei ole t\xc3\xa4h\xc3\xa4n p\xc3\xa4iv\xc3\xa4\xc3\xa4n menness\xc3\xa4 pystynyt est\xc3\xa4m\xc3\xa4\xc3\xa4n kaikkia terrori-iskuja, mik\xc3\xa4 onkin k\xc3\xa4yt\xc3\xa4nn\xc3\xb6ss\xc3\xa4 mahdotonta._NEWLINE_Konfliktiin antaa oman lis\xc3\xa4ns\xc3\xa4 my\xc3\xb6s erilaisten poliittisten ja muiden ryhmien keskin\xc3\xa4iset kiistat Israelissa, Palestiinassa ja arabimaissa. Esimerkiksi Israelissa kannatetaan enemm\xc3\xa4n sit\xc3\xa4 poliittista ryhm\xc3\xa4\xc3\xa4, joka suosii kovia otteita terrori-iskuja tekevi\xc3\xa4 palestiinalaisia kohtaan. Israelissa on t\xc3\xa4ll\xc3\xa4 hetkell\xc3\xa4 vallassa oikeistoeliitti, johon kuuluvilla on usein tausta maan puolustusvoimissa tai muissa turvallisuusorganisaatioissa. T\xc3\xa4m\xc3\xa4 eliitti n\xc3\xa4kee Israelin turvallisuuden puolustamisen l\xc3\xa4hinn\xc3\xa4 sotilaallisena puolustamisena, ei diplomaattisena. Rauhanliike on Israelissa laaja, mutta t\xc3\xa4ll\xc3\xa4 hetkell\xc3\xa4 se ei ole saanut riitt\xc3\xa4v\xc3\xa4\xc3\xa4 kannatusta. Aiemmin vuosikymmeni\xc3\xa4 vallassa olleessa Ty\xc3\xb6v\xc3\xa4enpuolueessa on ristiriitoja siit\xc3\xa4, miten konflikti pit\xc3\xa4isi ratkaista: voimalla vai neuvottelemalla. T\xc3\xa4m\xc3\xa4 on johtanut my\xc3\xb6s puolueen hajoamiseen. Gazassa puolestaan Hamas surmaa tai muuten painostaa niit\xc3\xa4, jotka arvostelevat sen politiikkaa.'